Praat Saam – Kruiskerk Stellenbosch
Praat Saam	Irénée Heyns	2013-03-03T20:30:30+00:00
Boskerk innie Bos in
September 16, 2013 at 6:03pm
Dis nie hoe ek kerk onthou nie, merk een van my vriende op toe ons Sondagaand in Stellenbosch se NG Kruiskerk ons sit kry. Waar is die preekstoel? vra nog een. Is dit ‘n NG Kerk? vra iemand anders. Dra hulle dan nie meer dasse en baadjies nie?
Wanneer laas was julle in ‘n NG Kerk vis ek uit. “Kan nie onthou nie. Jaaaare laas maar iewers op papier is ek nog ‘n lidmaat.”
Dit is die agnostikus Stef Bos wat ons hier laat beland het. Die kerk stroom vol. Hier en daar is ‘n oom met ‘n Bybel in die hand maar ek vermoed daar is meer tollenaars as Skrifgeleerdes. Ons is immers in die Bos en het gekom om na Bos te luister. Sy gesprek oor God.
Stef Bos se musiek speel in die agtergrond terwyl ons wag vir die diens om te begin. Kort voor sewe stap ds Van der Merwe uit die konsistorie soos ‘n hedendaagse Jesus uit die woestyn na min of meer waar eens ‘n preekstoel eens was. Sonder das of toga gaan sit hy op iets wat soos ‘n kroegstoeltjie lyk agter ‘n mikrofoon. Regs van hom staan die vleuelklavier vir Stef en wag. Is dit steeds Stef wat ek oor die klankstelsel in die agtergrond hoor sing of is dit die ooms van ouds wat in hulle grafte omdraai?
Naand vriende, groet dominee Van der Merwe. Die die broers en susters raak stil. Stef kom uit die konsistorie en gaan sit agter die klavier. Hy neem ‘n slukkie water. Dit verander nie in wyn nie.
My selfoon vibreer. Wat kyk jy so agter jou rond? facebook ‘n doom in die gehoor my. Nog ‘n dominee laat van hom hoor met ‘n SMS. “Ek kyk vir jou”. Dié kerk het Wi fi maar hier vind g’n wonderwerke plaas nie. En tog wel.
Let the show begin, dink ek by myself terwyl ‘n tannie wat in die bank skuins voor ons inskuif haar kop uit gewoonte eerbiedig voor die diens laat sak.
Stef se eerste song is Johannes Kerkorrel se Gee jou hart vir Hillbrow. Gee, gee, gee weergalm dit deur die kerk. Jou rande jou sente, jou drome vol gate. Jou god vol gate….
“Ons sit in die son en drink wyn
Ons survive met ‘n helse lot pyn, in hierdie land, ja
Kom ons drink op die een wat sy drome oorleef
Op die een wat kry wat hy vra, ja.”
Stef vertel van sy diep gelowige pa. Johan vra hom uit oor God. En Stef vra hóm uit. Hulle weet maar ewe min van God kom ek agter. Hier vra ék die vrae skerts Johan. Dit word ‘n markplein van gedagtes. Die dominee en die agnostikus deel ‘n “preekstoel” in ‘n NG kerk!
Johan vertel van ‘n e-pos wat hy vroeër die week van iemand gekry het. “Hoe kan jy ‘n ateïs nooi om in jou kerk te kom optree?”. Misverstand verduidelik Stef. Wat sou Jesus doen wonder ek. Vir Stef Bos is militante ateïste en militante Christene maar baie dieselfde. Hy wat Stef is wéét nie en vir hom is dit OK.
Hy sing van die Hemel….
“En ik weet niet meer
De hemel duurt maar even”
Later oor Witsand.
” En ik praat met de zee
Nu sta ik hier ‘s nachts
Hoe minder ik weet.”
Na die tyd gaan eet ek en my vriende ‘n pizza by die Jolly en bestel wyn. Daar is nog steeds mense soos Jesus sê my ongelowige vriend se vrou terwyl die Jolly se kelnerin brood en wyn op die tafel bedien. Ons hou nagmaal. Pizza is ook mos maar brood. Jááá swaer. Woordfees in die Bos met Bos is lekker.
NS: Dit klink vreeslik charismaties maar dit was nie. Allesbehalwe. Eerder gereformeerde blues.
Ek was vanaand in die kerk. Ons het na Stef Bos in die Kruiskerk gaan luister. Saam met my in die kerkbanke was ŉ paar van my vriende. Gelowiges, ongelowiges en agnostici. Ek dink nie een van hulle het meer of minder gelowig daar uitgestap nie maar almal het die aand geniet en ryker daar uitgestap. Elkeen het iets gehad om saam te neem huis toe. Stef het die gehoor (of is dit gemeente) bekoor en een van my gunsteling dominees Johan van der Merwe het gewys hoe mens bruê kan bou tussen mense as jy wil. Na die tyd het ons ŉ pizza gaan eet by die Jolly, ‘n ietsie gedrink en oor die aand gesels. Die konsensus was Sondag in die Bos saam met Stef was die moeite werd. Een van die songs wat hy so tussen sy en Johan se gesels gesing het was Zondag In Soweto. Dankie Johan ek laaik jou kerk en dink nogal Jesus sou ook.
Johan. Ek was vanaand in die Steffenbos diens. Ek het die behoefte om uit daardie gedeeltes van my menswees wat nie met woorde wil werk nie dankie te sê. Dit voel my soos wanneer ń rivier ń diep stadige vloed beleef het. Die klippe op die bodem is omgerol en die rivier is ń meer gesonde toestand ingespoel. Met die grootste waardering. Dit was ń stuk betowering om dit in die Kruiskerk te kon beleef.
Vrede en vreugde Pieter
Veronica van Heerden ‏@veron8xxx16 Sep
@kruiskerkcom was ‘n ongelooflike spesiale diens saam met @StefBosOfficial wat my sommer n traan of 2 laat pik het van pure blydskap. Dankie
Evert Louw ‏@evertlouw15 Sep
“Gee, gee, gee…” dankie Stef Bos en @kruiskerkcom ,dit was goed! @jpleroux15 @dawfre @HettievdWalt @luangreef @Conbez
Dorfling Terblanche ‏@DorflingT15 Sep
Baie dankie vir ‘n besondere diens vanaand! @kruiskerkcom @StefBosOfficial @johanvdmerwe
Baie geluk en baie dankie vir gisteraand.
Dit was ‘n dapper projek wat onder andere heeltemal weg beweeg het van die gevestigde liturgie wat ‘n veilige ruimte vir predikante skep om in te beweeg.
Natuurlik was Stef Bos se musiek (soos altyd) ‘n genot en die humor heerlik. Ek sal die aand egter veral onthou vir die opregtheid en egtheid van jou getuienis en jou slot gebed.
Een van die belangrike uitkomste van die diens is die bydrae wat dit maak om twyfelaars en soekers tuis te laat voel in ons gemeente. Dit bring ons gemeente nader aan God
Net vinning epos, om dankie te se vir wonderlike oopgesprek met Stef Bos vanaand.
Het jul eerlikheid en insluitendheid baie waardeer.
Baie mooi week vir jou